ലിഡിയ ടി ബ്ലാക്ക്

ലിഡിയ ടി ബ്ലാക്ക് (ജീവിതകാലം: ഡിസംബർ 16, 1925 - മാർച്ച് 12, 2007) ഒരു അമേരിക്കൻ നരവംശശാസ്ത്രജ്ഞയായിരുന്നു. റഷ്യൻസ് ഇൻ ട്ലിൻഗിറ്റ് അമേരിക്ക: ദ ബാറ്റിൽസ് ഓഫ് സിറ്റ്ക, 1802 ആൻറ് 1804 എന്ന പുസ്തകത്തിൻറെ പേരിൽ അവർ  ഒരു അമേരിക്കൻ ബുക്ക് അവാർഡ് നേടിയിട്ടുണ്ട്. അലാസ്ക ഹിസ്റ്റോറിക്കൽ സൊസൈറ്റിയിൽ നിന്ന് അവർക്ക് ഹിസ്റ്റോറിയൻ ഓഫ് ദി ഇയർ പുരസ്കാരവും ലഭിച്ചു.

 ജീവിതരേഖ 
ലിഡിയ വളർന്നത് സോവിയറ്റ് യൂണിയനിലെ കൈവിലാണ് (ഇപ്പോൾ ഉക്രൈനിൽ). 1933-ൽ അവരുടെ പിതാവ് വധിക്കപ്പെടുകയും 1941-ൽ അമ്മ ക്ഷയരോഗം ബാധിച്ച് മരിക്കുകയും ചെയ്തു. രണ്ടാം ലോകമഹായുദ്ധസമയത്ത്, അവർ ഒരു ജർമ്മൻ നിർബന്ധിത ലേബർ ക്യാമ്പിലേക്ക് അയയ്ക്കപ്പെട്ടു. യുദ്ധാനന്തരം, മ്യൂണിക്കിൽ, അവർ ഒരു കാവൽക്കാരിയായി ജോലി ചെയ്തു. ആറ് ഭാഷകൾ സംസാരിക്കാൻ അറിയാമായിരുന്നതിനാൽ, അമേരിക്കക്കാർ അവരെ ഐക്യരാഷ്ട്രസഭയുടെ ദുരിതാശ്വാസ പുനരധിവാസ ഭരണകൂടത്തിന്റെ കുട്ടികളുടെ ക്യാമ്പിൽ ഒരു പരിഭാഷകയായി ചേർത്തു. അവർ ഇഗോർ ബ്ലാക്കിനെ വിവാഹം കഴിച്ച് 1950-ൽ അമേരിക്കയിലേയ്ക്ക് കുടിയേറി.

1971-ൽ ബ്രാൻഡീസ് യൂണിവേഴ്സിറ്റിയിൽ നിന്ന് ബി.എ., എം.എ. എന്നിവ ബിരുദങ്ങൾ നേടിയ അവർ 1973-ൽ മസാച്യുസെറ്റ്സ് ആംഹെർസ്റ്റ് യൂണിവേഴ്സിറ്റിയിൽ നിന്ന് പിഎച്ച്.ഡി. നേടി. 1973 മുതൽ പ്രൊവിഡൻസ് കോളേജിൽ പഠിപ്പിച്ചു. പിന്നീട് 1984 മുതൽ 1998 വരെ അലാസ്ക ഫെയർബാങ്ക്സ് യൂണിവേഴ്സിറ്റിയിൽ പഠിപ്പിച്ചു. സെന്റ് ഹെർമൻസ് ഓർത്തഡോക്സ് തിയോളജിക്കൽ സെമിനാരിയുടെ റഷ്യൻ ആർക്കൈവുകളുടെ വിവർത്തനം, കാറ്റലോഗിംഗ് എന്നിവയിൽ അവർ പ്രവർത്തിച്ച അവർ, സെന്റ് ഹെർമന്റെ ക്രോസ് നേടി.

2001 ഏപ്രിലിൽ, സഹ നരവംശശാസ്ത്രജ്ഞനും ചരിത്രകാരനും അടുത്ത സഹപ്രവർത്തകനുമായ റിച്ചാർഡ് പിയേഴ്‌സ്, ചരിത്രകാരന്മാരായ ബാർബറ സ്വീറ്റ്‌ലാൻഡ് സ്മിത്ത്, ജോൺ മിഡിൽടൺ-ടിഡ്‌വെൽ, വിക്ടർ പെട്രോവ് (മരണാനന്തരം) എന്നിവരോടൊപ്പം സാൻ ഫ്രാൻസിസ്കോയിലെ റഷ്യൻ കോൺസുലേറ്റിൽ വച്ച് റഷ്യൻ ഫെഡറേഷൻ ഓർഡർ ഓഫ് ഫ്രണ്ട്‌ഷിപ്പ് മെഡൽ നൽകി അവരെ ആദരിച്ചു.

2007 മാർച്ച് 12 ന് അന്തരിച്ച ലിഡിയ കൊഡിയാക് സിറ്റി സെമിത്തേരിയിൽ അടക്കം ചെയ്യപ്പെട്ടു.

 കുടുംബം 
അവർ നാസ കോൺട്രാക്ടേർസിലെ എഞ്ചിനീയറായിരുന്ന ഇഗോർ എ. ബ്ലാക്ക് (മരണം 1969) നെ വിവാഹം കഴിച്ചു; അവർക്ക് നാല് പെൺമക്കളുണ്ടായിരുന്നു.

 അവലംബം